b'\n_START_ARTICLE_\nFrederick Wiseman\n_START_PARAGRAPH_\nFrederick Wiseman (s. 1. tammikuuta 1930 Boston, Massachusetts) on yhdysvaltalainen dokumenttielokuvaohjaaja. H\xc3\xa4nt\xc3\xa4 pidet\xc3\xa4\xc3\xa4n yhten\xc3\xa4 maansa t\xc3\xa4rkeimmist\xc3\xa4 dokumentaristeista._NEWLINE_Ennen elokuvien tekoa Wiseman opiskeli lakia Yalen yliopistossa, opetti sit\xc3\xa4 Bostonin yliopistossa ja toimi lakimiehen\xc3\xa4 Pariisissa. T\xc3\xa4m\xc3\xa4 on vaikuttanut suuresti h\xc3\xa4nen elokuviensa aiheisiin ja niiden k\xc3\xa4sittelytapaan: suurin osa Wisemanin dokumenttielokuvista k\xc3\xa4sittelee yhdysvaltalaisia julkisia instituutioita, kuten kouluja tai sairaaloita, ja oikeuden toteutumista niiden sis\xc3\xa4ll\xc3\xa4. Sen lis\xc3\xa4ksi ett\xc3\xa4 Wiseman on ty\xc3\xb6skennellyt jonkin verran t\xc3\xa4m\xc3\xa4n aihealueen ulkopuolella, h\xc3\xa4n on ohjannut my\xc3\xb6s muutaman n\xc3\xa4ytelm\xc3\xa4elokuvan, kuten La derni\xc3\xa8re lettre (2002). Wiseman tunnetaan ehk\xc3\xa4 parhaiten ensimm\xc3\xa4isest\xc3\xa4 elokuvastaan Siilip\xc3\xa4iden revyy (Titicut Follies, 1967), joka k\xc3\xa4sittelee vankimielisairaalan oloja. Vaikka elokuva saikin aikaan julkista keskustelua julkisten mielisairaaloiden olojen parantamisesta, kiellettiin elokuvan n\xc3\xa4ytt\xc3\xa4minen Massachusettsin osavaltiossa ja Wisemania syytettiin vankien yksityisyyden h\xc3\xa4irinn\xc3\xa4st\xc3\xa4. Wiseman on sittemmin puolustellut elokuvaa oikeudella valvoa julkista rahoitusta nauttivien instituutioiden toimintaa._NEWLINE_Wisemanin dokumenttielokuvissa ei ole musiikkia, juontoa tai haastatteluja, vaan h\xc3\xa4n antaa katsojan toimia tarkkailijana ja tehd\xc3\xa4 itse johtop\xc3\xa4\xc3\xa4t\xc3\xb6ksens\xc3\xa4. T\xc3\xa4m\xc3\xa4n takia Frederick Wiseman luetaan yleens\xc3\xa4 cin\xc3\xa9ma v\xc3\xa9rit\xc3\xa9- ja direct cinema -koulukuntiin, vaikka Wiseman itse pit\xc3\xa4\xc3\xa4kin elokuviaan "todellisuus-fiktioina": vaikka yksitt\xc3\xa4iset kohtaukset esitet\xc3\xa4\xc3\xa4n elokuvissa yleens\xc3\xa4 leikkaamattomina, annetaan elokuvalle jonkinlainen rakenne leikatessa, eik\xc3\xa4 sit\xc3\xa4 voi t\xc3\xa4ten pit\xc3\xa4\xc3\xa4 t\xc3\xa4ysin totuudellisena esityksen\xc3\xa4. Cin\xc3\xa9ma v\xc3\xa9rit\xc3\xa9st\xc3\xa4 selv\xc3\xa4sti kauimpana ovat Wisemanin kaksi ensimm\xc3\xa4ist\xc3\xa4 dokumenttielokuvaa, joissa Wiseman yritt\xc3\xa4\xc3\xa4 selke\xc3\xa4sti tuoda jotain esiin: Siilip\xc3\xa4iden revyyss\xc3\xa4 vangin pakkoruokinta rinnastetaan nopeilla leikkauksilla kuolleen ruumiin balsamointiin, ja High Schoolissa (1968) Wiseman paljastaa koulun vanhoillisen kasvatuksen kaksinaismoraalisuuden n\xc3\xa4ytt\xc3\xa4m\xc3\xa4ll\xc3\xa4 kuvia piukasti pukeutuneista tyt\xc3\xb6ist\xc3\xa4 urheilemassa liikuntatunnilla._NEWLINE_Wiseman on voittanut elokuvillaan useita arvostettuja palkintoja, muun muassa kolme Emmy\xc3\xa4 ja yhden Peabodyn. Vuonna 2016 Wiseman saa Oscar-kunniapalkinnon._NEWLINE_Yle TV2 esitti tammikuussa 1993 Wisemanin kuusituntisen sairaaladokumentin L\xc3\xa4hell\xc3\xa4 kuolemaa (1989).'